यह प्रतिबंध लखनऊ में होने वाली उनकी सभाओं और योग शिविर पर ही लागू होगा.रामदेव ने शुक्रवार को एक कार्यक्रम में कहा था कि राहुल गांधी दलितों के घर में ''हनीमून और पिकनिक'' मनाने जाते हैं.इसके बाद उनके ख़िलाफ़ उत्तर प्रदेश में दो मामले दर्ज कराए गए, एक लखनऊ में और दूसरा सोनभद्र में.समाचार एजेंसी पीटीआई के अनुसार, सोनभद्र में जिला पंचायत चेयरमैन अनीता राकेश ने दलित महिलाओं के अपमान के लिए रामदेव के ख़िलाफ एफ़आईआर दर्ज कराया है.इस बयान पर बढ़ते विवाद के बीच शनिवार को रामदेव ने सफ़ाई दी थी, "राहुल जी के बारे में जो मैंने कहा था, उसे ग़लत तरीके से पेश किया गया था. सामाजिक और राजनीति संदर्भ में अकसर कहा जाता है कि हनीमून पीरियड इज़ ओवर. इसलिए दलितों और राहुल गांधी का अपमान करना हमारा लक्ष्य नहीं था."रामदेव के बयान पर न सिर्फ कांग्रेस ने तीखी प्रतिक्रिया दी है जबकि भारतीय जनता पार्टी के कुछ नेताओं ने इसका बचाव किया है.कुछ ने इसे ग़लत भी बताया.भाजपा नेता यशवंत सिन्हा ने कहा, "रामदेव जी ने अपने शब्द वापस ले लिए हैं और इस मामले में एफ़आईआर भी हुई है, लेकिन बेहतर होता कि वो इस तरह के शब्द इस्तेमाल नहीं करते."कांग्रेस ने इस बयान पर रामदेव से माफ़ी मांगने को कहा था.रामदेव ने शुक्रवार को लखनऊ में कहा था, "राहुल गांधी पिकनिक मनाने दलितों के घर जाते हैं. अगर वो दलित लड़की से शादी कर लेते तो उनकी क़िस्मत खुल सकती थी, वो प्रधानमंत्री बन जाते."इस बयान पर कांग्रेस नेता दिग्विजय सिंह ने कहा, "ये बयान दलित विरोधी है, जिसके लिए रामदेव को सार्वजनिक तौर पर माफ़ी मांगनी चाहिए. हम चाहते हैं कि मोदी और भाजपा रामदेव के इस बयान पर प्रतिक्रिया दें."उधर, शनिवार को दिल्ली प्रदेश कांग्रेस कमेटी ने भी रामदेव के ख़िलाफ़ शिकायत कर उनपर मुकदमा दर्ज करने का दिल्ली पुलिस से आग्रह किया है.बहुजन समाज पार्टी सुप्रीमो मायावती ने रामदेव के बयान पर आपत्ति जताते हुए शनिवार को कहा कि यदि भाजपा उनके ख़िलाफ़ कार्रवाई नहीं करती है तो पार्टी चुनाव बाद बाबा रामदेव और भाजपा के ख़िलाफ़ देशव्यापी अभियान चलाएगी. (बीबीसी हिन्दी के एंड्रॉएड ऐप के लिए आप 



यहां क्लिक कर सकते हैं. आप हमें 



फ़ेसबुक और 



ट्विटर पर फ़ॉलो भी कर सकते हैं.)